**/202x FORU LEGEAREN AURREPROIEKTUA, KO (E)KOA, NAFARROAKO 2025-2028 ESTATISTIKA PLANA ONETSI ETA NAFARROAKO ESTATISTIKARI BURUZKO EKAINAREN 27KO 11/1997 FORU LEGEA ALDATZEN DUENA.**

**ZIOEN AZALPENA**

Nafarroako Estatistikari buruzko ekainaren 27ko 11/1997 Foru Legeak Nafarroan estatistika-lana arautzen duen lege-esparrua ezarri zuen, Foru Erkidegoko errealitate sozial, ekonomiko eta demografikoari buruz behar adina informazio fidagarri eta alderagarria edukitzeko helburuarekin.

Foru Lege honek dioenaren arabera, Estatistika Plana estatistika-lana sustatu, antolatu eta planifikatzeko baliabide egokia da. Lan hori Nafarroako Estatistika Sistemak egingo du.

Foru Lege honek Nafarroako Estatistika Plana ezartzen du 2025-2028 eperako, Nafarroako Parlamentuak onetsiko duen zazpigarrena. Horrekin, Nafarroako Estatistika-sistema sendotu eta indartzeko prozesuari segida eman nahi zaio. Nafarroako Estatistikari buruzko ekainaren 27ko 11/1997 Foru Legearen aurreikuspenen arabera, planaren indarraldian garatu beharreko helburu orokorrak eta berariazkoak ezartzen dira, baita horiek lortzeko estatistika-lanak ere. Lan horiek Nafarroako Gobernuak onesten dituen urteko estatistika-programetan jasotako jarduketetan gauzatzen dira.

Nafarroako 2025-2028 Estatistika Planak aurreko planak gidatu dituzten printzipio berdinak mantentzen ditu eta administrazio-iturriak erabiltzeko eta informazioa sexu, adina, lurralde, hiritartasun eta beste aldagai batzuen arabera banatzeko beharra berresten du bere funtsezko xedeen artean. Politika publikoak planifikatzeko eta ebaluatzeko estatistika publikoak duen garrantzia ere txertatu du. Halaber, kudeaketa-prozesuen kalitatea hobetzeko eta, bereziki, estatistika-eragiketak dokumentatzeko prozesuen kalitatea hobetzeko xedeari ere segida ematen zaio.

Plan berri honek helburu horiek sendotu eta beste berri batzuk ere aurreikusten ditu. Azken hauen xedea da berentzat interesekoak diren eremuen inguruko ezagutzan sakontze, eta, horrenbestez, kudeaketa-erremintak hobetzea ahalbidetzen duten instrumentuak ematea Administrazio Publikoari eta gizarteari. Irizpide izango dira ahalik eta kosturik txikiena sortzea eta administrazio-erregistroak nahiz existitzen diren iturriak ahalik eta gehien aprobetxatzea, horrela saihestu egingo baita zerbitzuak bikoiztea, gutxitu egingo baitira herritar, enpresa eta erakundeei eragindako eragozpenak eta bermatu egingo baita, halaber, estatistika-isilpekotasuna eta estatistika-informazioaren irisgarritasuna, lastertasuna eta eskuragarritasuna.

Halaber, gizarte-eragileen partaidetzarekin ezarritako lan-taldeak oinarri hartuta garatu zen parte hartzeko prozesuak beren informazio-eskariak aurkezteko bide bat eta Planaren edukia beren beharretara egokitzeko aukera eskaintzen du.

Halaber, Nafarroako Estatistika Planaren helburuak adierazle-sistema baten bitartez ebaluatzeko sistema bat ere aurreikusi da.

Estatistika ofizial guztia eskuragarri egongo da Nafarroako Estatistika Erakundearen webgunean, Nastatek kudeatzen dituen estatistika-eragiketen baldintza berdinetan, eta dagokion adierazleak txertatuko ditu Nafarroako Estatistika Adierazle Publikoen Sisteman (NEAS). Nafarroako Gobernuko Departamentuetatik datorren estatistika-informazioa ere webgune horretan sartuko da, hargatik aipatu informazioa beren hedatze-sistemetan ere jasotzeko Departamentuek daukaten aukera eragotzi gabe. Era berean, estatistika-informazio guztia Gobernu Irekia atalean ere jasoko da, bere berrerabilera errazteko asmoz.

Horrez gain, Foru Lege honek estatistikari dagokionez Nafarroako Gobernuaren eta entitate publikoen eta pribatuen zein estatu-mailako eta nazioarteko erakundeen arteko lankidetza instituzionalaren harremanak ezartzen ditu, bai eta Nafarroako Estatistika Erakundeak plan hau betetzeko izango dituen eginkizunak ere.

Azken xedapenen lehenean Nafarroako Estatistikari buruzko ekainaren 27ko 11/1997 Foru Legea aldatzen da, politika publikoak ebaluatzeko oinarri izango diren estatistika-adierazleen sistema publikoen sortzeari dagokionez gehienbat. Era berean, datu-iturri berrien erabileraren eta Nastatek garatuko dituen eginkizun berrien ondoriozko egokitzapenak jaso dira, bai eta errolda-datuen lagapena ere.

Azkenik, eta Foru Lege honen eranskin gisa, estatistika-eragiketak eta administrazio-informazioko iturrien inbentarioa jasotzen dira, horien gaineko ardura duten Nafarroako Gobernuko Departamentuak identifikatuz. Horiez gain, Planaren indarraldian zehar gehitu zitezkeen estatistika-eragiketa berrien inguruko dokumentazioa eta 2025-2028 Estatistika Planaren helburuak ebaluatzeko adierazleen zerrenda ere jasotzen dira.

**1. artikulua.** *Onartzea*

Nafarroako 2025-2028 Estatistika Plana onartzen da.

**2. artikulua.** *Edukia*

Nafarroako Estatistika Sistemaren jarduera arautzen duen tresna Nafarroako 2025-2028 Estatistika Plana da. Administrazioak egiten dituen estatistika-informazioen zerrenda jasotzen du eta Gobernuko unitate ezberdinen edo gizartearen (zentzurik zabalenean) beharrak asetzeko xedearekin 2025-2028 laurtekoan egin beharko direnak zehazten ditu. Informazio horiek estatistika-eragiketa, administrazio-informazioaren iturrien inbentario eta estatistika esperimental gisa identifikatzen dira. Zuzenbide-esparruaz aparte, aipatua garatzeko helburuak eta instrumentuak, urteko programak eta planaren betetze-maila kontrolatzea ahalbidetzen duen ebaluazio-sistema zehazten ditu.

**3. artikulua.** *Denbora-eremua.*

Onartzen den Nafarroako Estatistika Plana 2025eko urtarrilaren 1etik 2028ko abenduaren 31 arte egongo da indarrean. Dena dela, plan hori iraungitzean plan berri bat onetsi ez bada, hurrengoak indarra hartu arte luzatuko da, salbu eta ezarrita dauden epe edo aldiengatik salbuetsi beharrekoak diren eragiketei dagokienez.

**4. artikulua.** *Urteko Estatistika-programak*

1. Nafarroako 2025-2028 Estatistika Plana garatzeko, urteko programak osatuko dira, urtero egin beharreko eragiketak zehaztuko dituztenak.
2. Urteko Estatistika-programetan sartu ahalko dira planean jasota ez dauden estatistika-eragiketak eta estatistika esperimentalak, baldin eta eragiketa horiek sartzen diren programan azaltzen bada zer arrazoirengatik sartzen diren; aipatu eragiketek ondoko baldintzak bete beharko dituzte:
3. Nafarroako Estatistika Planaren helburuetarako egokiak izatea.
4. Oinarrizko proiektu tekniko bat edukitzea, III. eranskinean jasotzen den ereduan oinarritua, Nafarroako Estatistikari buruzko ekainaren 27ko 11/1997 Foru Legearen 27.2 b) artikuluan ezarritako zehaztapenaren arabera, egin beharreko jarduera estatistikoen fidagarritasuna bermatzeko. Nastatek eredu hori egokitu ahalko du, baldin eta horretarako zioak justifikatzen badituen eta Nafarroako Estatistika Kontseiluaren onespena baduen.
5. Lege honetan eta Nafarroako Estatistikari buruzko ekainaren 27ko 11/1997 Foru Legean aurreikusitako kalitate- eta zuzenbide-printzipioak betetzea.
6. Nastati dagokio aipatu eskakizunen betetzea baloratzea, dagokion unean indarrean dagoen eredu normalizatuaren eta estatistikaren kategorizazioaren (eragiketa edo estatistika esperimental) arabera aurkeztu den dokumentazioa aintzat hartuz.
7. Betiere, eragiketa horiek urteko estatistika-programetan sartzeko eta gauzatzeko, aurrekontu eta antolaketa aldetik eskueran dauden bitartekoen arabera jokatuko da.
8. Estatistika-eragiketak gehitzeko aukera dute Nafarroako Estatistikari buruzko ekainaren 27ko 11/1997 Foru Legean zehazturiko Nafarroako Estatistika Sistemako unitateek.
9. Nafarroako Estatistika Erakundeak eskatzen zaizkion laginak prestatuko ditu, Foru Komunitateko Administrazioaren esku egonik komunikazioa ezartzeko beharrezkoak diren datu guztiekin, xedetzat huts-hutsik hartuta Estatistika Planean edo dagokion urteetako programetan onartutako estatistika-eragiketetarako datuen bilketa.
10. Nafarroako Gobernuak, Nafarroako Estatistika Kontseiluaren txostena jaso ondoren, Urteko Estatistika-programa onartuko du programari dagokion urtearen aurreko urteko abenduaren 31 baino lehen.
11. Urteko Estatistika-programa bakoitzaren indarraldia urte naturala izango da. Halere, hurrengo plana onetsi arte luzatuko da, beren izaera dela eta jarraitutasuna behar duten eragiketetarako.
12. Urteko Estatistika-programa bakoitzak, onartzen den unean, bere helburuak adierazi beharko ditu, haietako bakoitzean lortu beharreko jomugak eta noraino betetzen diren ebaluatzeko adierazleak.
13. Nafarroako Estatistika Erakundeak Urteko Estatistika-programa bakoitzaren jarraipen-txostena egingo du, Nafarroako Gobernuak, hala badagokio, onar dezan; aldez aurretik, Nafarroako Estatistika Kontseiluari jakinaraziko zaio. Txostenetan azalduko da helburuak lortzearen inguruan egoera zein den.

**5. artikulua.** *Erantzun beharra*

1. Nahitaez bete behar dira Nafarroako 2025-2028 Estatistika Planean jasotako eragiketak.
2. Nafarroako Estatistika Planak esleitzeagatik eragiketa estatistikoak egiteko eskumena duten organoek administrazio-datuen iturrietara jo dezakete, horietan barne hartuta datu pertsonal identifikatuak, Nafarroako Foru Komunitateko Administrazioak, erakunde autonomoek eta haien menpeko gainerako enpresa eta entitateek dauzkatenak, baldin eta datu horiek beharrezkoak badira aginduta dituzten estatistika-eragiketak egiteko eta bat etortzen badira Datu Pertsonalak Babesteko eta Eskubide Digitalak Bermatzeko abenduaren 5eko 3/2018 Lege Organikoan eta Datuen Babesari buruzko Erregelamendu orokorrean xedatutakoarekin.
3. Nafarroako Estatistika Planeko eragiketetarako ematen diren datuak sekretu estatistikoaren araubidepean egongo dira, Nafarroako Estatistikari buruzko ekainaren 27ko 11/1997 Foru Legearen 15.etik 22.era bitarteko artikuluetan xedatzen denaren arabera.

**6. artikulua.** *Estatistika Planaren helburu orokorra*

Nafarroako 2025-2028 Estatistika Planaren helburu orokorra da Nafarroako esparru desberdinei buruzko ezagutza handitzea, beharrezkoak diren estatistikak eginaz eragile guztiekin koordinatuta eta baliabide publikoak modu efizientean erabiliz, estatistika-iturri nagusiena bilakatuz politika publikoak ebaluatzeko.

**7. artikulua.** *Estatistika Planaren berariazko helburuak*

Helburu orokorra bermatzeko, ondoko berariazko helburuak ezarri dira:

1. Nafarroako Estatistika Sistemaren elementuen arteko koordinazioa areagotzea; baita beste Estatistika Sistema batzuekikoa ere.
2. Administrazio Publikoaren eta gizartearen eskaerei erantzungo dien informazio estatistikoa eskueran izatea.
3. Gizarte-erakundeen parte-hartzea sustatzea, haien beharrak ezagutzeko.
4. Administrazio-informazioko iturrien inbentarioa etengabe eguneratzen dela bermatzea, informazio estatistikoa hobetze aldera.
5. Administrazio-erregistroak eta beste informazio-iturri erabilgarri batzuk helburu estatistikoekin erabil eta berraprobetxa daitezen sustatzea.
6. Estatistika ofiziala politika publikoak aztertu eta ebaluatzeko eta erabakiak hartzeko erabil dadin sustatzea, Nafarroako Gobernuaren plan eta estrategien informazio- eta ebaluazio-beharrak aseko dituen Adierazle-sistema bat eraikiz.
7. Estatistika ofizialaren kalitatea sustatzea zorroztasuna, fidagarritasuna eta gardentasuna bermatuz eta, horretarako, prozesuak dokumentatzea eta metadatuak argitaratzea.
8. Informazioaren erabilera samurtuko duen zabalkunde estatistikoko sistema bat sustatzea, datuak eskuratzea eta berrerabiltzea hala nola elkarreragingarritasuna errazago egingo dituena.
9. Informazioaren egokitasuna, puntualtasuna eta independentzia bermatzea, argitalpen-egutegi bat iragarriz.
10. Esparru ezberdinen arabera bereizitako informazioa ematea, arreta berezia emanaz genero-ikuspegiari, lurraldeari, hiritartasunari eta jaiotze-herrialdeari, desgaitasunari, adinari, ikasketen mailari eta diru-sarreren mailari, diagnostikoak egiteko eta erabakiak hartzeko.
11. Datu-iturri berriak erabiltzea eta erabilera konbinatua integraturiko informazio-sistemen baitan ahalbidetuko duten teknologia-, prozedura- eta heziketa-neurriak sustatzea.
12. Arau komunak oinarri hartuta, estatistiken koherentzia eta alderagarritasuna sustatzea definizioei, unitateei eta sailkapenei dagokienez, alderaketak ahalbidetuz beste estatistika-organismo publiko batzuek egin dituzten horiekin.

**8. artikulua.** *2025-2028 Estatistika Plana ebaluatzea*

2025-2028 Estatistika Plana bukatu ondoren, Nastatek ebaluazio-proposamen bat egingo du, Estatistika Kontseiluak onar dezan, urteko programa bakoitzaren ebaluazio-txostenetan oinarrituz eta Nafarroako Estatistikari buruzko ekainaren 27ko 11/1997 Foru Legean ezarritakoarekin bat. Ebaluazioak planaren berariazko helburuei erantzungo die.

Helburuen gauzatze-mailaren jarraipenerako adierazleak IV. eranskinean daude, haietako bakoitzak Plan hau bukatzen denean erdietsi beharko dituen jomugekin batera. Nafarroako Estatistika Kontseiluak gaitasuna dauka adierazleak planaren indarraldian zehar aldatzeko, alternatiba egokiagoak daudela iritziz gero.

Nafarroako Gobernuari onar dezan igorri aurretik, dokumentu horiek Nafarroako Estatistika Kontseiluari jakinaraziko zaizkio.

Halaber, Nafarroako Estatistika Kontseiluak izendaturiko ordezkari bat nahitaez agertu beharko da Nafarroako Parlamentuan, ebaluazioaren edukien berri emateko.

**9. artikulua.** *Estatistika-eragiketak*

Estatistika-eragiketek kalifikazio hori lortuko dute, Nafarroako Estatistika Erakundeak, Lege honetako 4. artikuluan xedatutakoari jarraiki, proposatu den dokumentazioa aztertu eta onetsi ondoren. Ondorio horietarako, estatistika-eragiketatzat joko dira gizarte osoaren edo gizarte-sektoreren baten estatistika-beharrizan identifikatu bati erantzuteko bete diren jarduerak. Datuak bildu eta prozesatzeko modua diseinatzera behartzen du eta kontzeptualki mugarritutako gai bati buruzko emaitza agregatu estatistikoak lortzean amaitzen da.

Estatistikak landu daitezke banakako datuen bilketan oinarrituta edo agregatuak aprobetxatuz, kasuak kasu. Sektore pribatutik datozen datuak informazio-iturri izan daitezke, estatistika-eragiketa baterako, beren erabilgarritasuna, alborapenik eza eta kalitatea era nahikoan bermatuta badituzte.

Estatistika-ekoizpen eraginkor baterako beharrezkoak diren estatistika-azpiegiturako lanak ere estatistika-eragiketak izan daitezke, beren sorkuntza eta mantentzea estatistika-beharrei erantzuten dieten neurrian.

Kasu guztietan, horiek lantzearen helburua estatistikoa da.

Nafarroako Estatistika Erakundeak prestatuko du behar den dokumentazio-eredua. Eredu hori Nastaten webgunean egongo da eskuragarri.

**10. artikulua.** *Administrazio-informazioko Iturrien Inbentarioa*

Administrazio-informazioaren inbentarioa estatistika-eragiketei informazioa eman diezaieketen administrazio-erregistroen katalogo bat da, bere jatorrian edo metodologia-berrikuste batean aintzat hartu beharreko datu-iturri gisara.

Inbentarioak ondokoak bilduko ditu, gutxienez, administrazio-erregistro bakoitzerako: sortu duen administrazio-egintzaren inguruko informazioa, identifikazio normatiboa, kontzeptuala, edukia eta biztanleria-estaldura. Informazio hori une bakoitzean indarrean dagoen dokumentazio-ereduari jarraiki bete beharko da. Eredu hori Nastaten webgunean egongo da eskuragarri.

**11. artikulua.** *Estatistika esperimentalak*

Urteko Programek datu-iturri berrien eta/edo metodologia berritzaileetan oinarritutako estatistika esperimentalak hartu ahalko dituzte. Hauek ez dira Estatistika-eragiketatzat hartuko dagokion ebaluazio-prozesuek hori egitea ahalbidetzen duten arte.

Estatistika esperimentalek 11/1997 Foru Legeak, ekainaren 27koak, Nafarroako Estatistikari buruzkoak, Estatistika Jardueraren Arauketa izeneko I. Tituluan jasotzen dituen printzipioak eta arauak bete beharko dituzte. Salbuespen bakarra da Emaitzen zabalkundea eta argitalpena izeneko 5. atala ez dela aplikatuko.

Eragiketa horiek dagokion moduan identifikatuko dira Urteko Programetan. Ebaluazio-txostenek egindako lanak aipatu beharko dituzte.

**12. artikulua. *Estatistika adierazleen sistema publikoak***

Nafarroako Estatistika Adierazle Publikoen Sistema (NEAS) eta Lurraldeko Estatistika Adierazleen Sistema sortuko dira beharra, aukera eta bideragarritasuna oinarri hartuz, eta Nafarroako Estatistikari buruzko ekainaren 27ko 11/1997 Foru Legeko 57. eta 58. artikuluetan ezarritakoaren arabera.

Adierazleak dokumentatuko dira Nafarroako Estatistika Erakundeak egin eta Nastaten webgunean argitaratutako ereduaren arabera.

Adierazle bat dagokion sisteman sartzea Nastati dagokio. Horretarako zioa txosten bidez justifikatu beharko du erantzuna ezezkoa denean ondoko arrazoietako baten ondorioz: justifikatu ez den beharrizan bat, bideragarritasun eza adierazlea balioestean, aurkeztutako dokumentazioaren kalitate kaskarra edo behar diren baldintzak betetzen ez dituzten iturriak.

Adierazleen dokumentazioaren eta metodologiaren gaineko erantzukizuna adierazlea sartzea eskatu duten unitateei dagokie eta Nastat subsidiarioki arituko da, horretarako bitarteko egokirik ez dagoen kasuetan.

Lurraldeko Estatistika Adierazleen Sistemaren kasuan, Nafarroako Lurralde Informazio Sistemak (NLIS) planteatu dituen eskakizunak hartuko dira aintzat.

**13. artikulua. *Hedatzea***

Nafarroako Estatistika Erakundeak bere webgunea lehenetsiko du estatistika-informazio guztia eta horrekin lotura duen dokumentazioa hedatzeko.

Datu horiek hirugarrenek erabiliz gero, estatistika-iturriaren aipamena egin beharko dute nahitaez.

**14. artikulua.** *Erakundeen arteko lankidetza*

1. Nafarroako Estatistika Erakundeak, interesgarria iruditzen bazaio, mota guztietako entitate eta erakundeengana jo ahalko du, Nafarroako 2025-2028 Estatistika Planean ezarritako helburuak kudeatzeko xedearekin.
2. Nafarroako Gobernuak, Nafarroako Estatistika Erakundearen bitartez, lankidetza-hitzarmenak sinatu ahalko ditu tokiko, autonomia erkidegoetako, estatuko eta nazioarteko entitateekin, Foru Komunitatean lortutako estatistikak hobetzeko asmoz, estatistikek ordezkagarritasuna hobetu eta Nafarroari buruzko ustiapen osoagoak ahalbide ditzaten. Akordioak, betiere, Nafarroako Estatistika Erakundearen bitartez izenpetuko dira.

**Xedapen gehigarri lehena.** *2025eko Urteko Estatistika-programa onartzea.*

Nafarroako Gobernuak, beranduenik, Foru Lege hau indarrean sartu eta hiru hileko epean onartuko du 2025eko Urteko Estatistika-programa.

**Xedapen gehigarri bigarrena**. *Udal-erroldetako datuetarako sarbidea.*

Online Errolda martxan jartzen denean, Nafarroako Estatistika Erakundeak udal-erroldak izango ditu bere esku, denbora errealean eguneratuta. Aipatuak Nafarroako Foru Komunitateko udaletatik jasoko ditu eta Nafarroako Biztanleria Erregistroan erabiliko ditu.

**Azken xedapenetako lehena.** Nafarroako Estatistikari buruzko ekainaren 27ko 11/1997 Foru Legea aldatzea.

1. Nafarroako Estatistikari buruzko ekainaren 27ko 11/1997 Foru Legearen 3. artikulua aldatzen da. Bere edukia honako hau izango da:

“3. artikulua. Estatistika-jardueraren printzipioak.

Foru Lege honek arautzen duen estatistika jarduerak, oro har, kontutan hartuko ditu emaitzen interes publikoa, gardentasuna, homogeneotasuna, proportzionaltasuna, zabalkundea eta argitalpena, informazioa gorde eta zaintzea, Administrazio Publikoen arteko lankidetza, sekretu estatistikoa eta informazioa emateko betebeharra eta estatistika-jarduketa publikoaren ardatza izango dira “Europako Estatistiken Jardunbide Egokien Kodean oinarritutako kalitate-irizpideak”.

Estatistika-jarduerak datuetan oinarritutako kudeaketa eta ebidentzietan oinarritutako erabakiak hartzen lagunduko du, eta politika publikoak eta horien kudeaketa planifikatzeko eta ebaluatzeko balioko du; horretarako, politika publikoen ebaluazioan eskatzen diren estatistika-beharrak hartuko ditu kontuan.”

1. Nafarroako Estatistikari buruzko ekainaren 27ko 11/1997 Foru Legearen 9. artikuluaren 1. apartatua aldatzen da berri bat eransten zaio, ondoko testuarekin:

“1. Foru lege honen ondorioetarako, estatistika ofizialak izango dira Nafarroako Estatistika Planean, Nafarroako Urteko Estatistika-programetan sartutakoak eta Foru Lege honetako 28. artikuluak dioenari jarraiki Nafarroako Gobernuak onetsi dituen estatistika-eragiketak.”

1. Nafarroako Estatistikari buruzko ekainaren 27ko 11/1997 Foru Legearen 22. artikulua aldatzen da. Bere edukia honako hau izango da:

“3. Izena, identifikatzaileak, tokia, jarduera, tamaina-identifikatzaileak, enpresaren izaera esportatzaile edo inportatzaile gisa, helbide elektroniko korporatiboak, telefono korporatiboak eta bestelako ezaugarri orokorrak bezalako datuak, hedapen orokorreko erregistroetan edo direktorioetan sartu ohi direnak, besterik ez dituzten direktorioak”.

1. Nafarroako Estatistikari buruzko ekainaren 27ko 11/1997 Foru Legearen 31. artikulua aldatzen da. Bere edukia honako hau izango da:

“1. Nafarroako Estatistika Erakundearen eginkizunak ondokoak dira:

a) Nafarroarako interesgarria den estatistika-jarduera publikoa sustatu, zuzendu eta koordinatzea.

b) Nafarroarako interesgarria den estatistika-jarduera publikoaren printzipioak, xedeak eta gainerako alderdiak hedatzea.

c) Foru Komunitateko Administrazioko eta Toki Administrazioetako Estatistika Sistemaren gainerako unitateen lankidetzaz Nafarroako Estatistika Planaren Aurreproiektua egitea.

d) Datuen sailkapenerako eta emaitzen aurkezpenerako kontzeptu, definizio, sailkapen, izen eta kodeei buruzko arauak proposatzea, horien erabilera bultzatzea Nafarroako estatistika-jardueran eta koordinazio metodologikoa sustatzea tokiko erakundeen, komunitate autonomoen, Estatuko Administrazio Orokorraren, Europako Batasunaren eta beste erakundeen estatistika-jarduerarekin.

e) Urteko Estatistika-programetan bere esku utzi diren estatistika-eragiketak egitea.

f) Demografia, ekonomia eta gizartearen estatistikei buruzko sistema integratuak burutzea.

g) Estatistika-unitateen direktorioak burutzea eta lurralde, populazio, etxebizitza eta jarduera ekonomikoari buruzko oinarrizko parametroak eta markoak sortzeko eta eguneratzeko behar diren errolda-eragiketak egitea.

h) Estatistika-ikerketak eta alor horretan jarduten duten langileen heziketa eta lanbide-hobekuntza bultzatzea.

i) Foru Komunitatearen Administrazioa ordezkatzea tokiko unitate eta erakundeekin, autonomia erakundeekin zein estatuko edo nazioartekoekin izan ditzakeen harremanetan eta estatistika jardueran haiekiko koordinazioa eta elkarlana sustatzea. Ordezkaritza-lan horretan departamentuetako espezialitate-unitateen laguntza izango du eta halaxe behar denean haien esku utziko du bere ordezkaritza.

j) Estatistika Sistemaren unitateekin batera, sekretu estatistikoa aplikatu eta errespeta dadin zaintzea.

k) Nafarroari loturiko estatistiken hedatzea sustatzea.

l) Estatistika-jarduera beren tresnen edo xedeen artean eduki eta Foru Komunitateko Administrazioak inplikatuta dituzten hitzarmen- edo akordio-proiektu guztiei zein zerbitzu kontratazioei buruzko dagokien txostenak prestatzea.

m) Nafarroako Foru Administrazioaren unitateek gauzatu nahi dituzten estatistika-eragiketei buruzko txostenak prestatzea, baldin eta haien ardurako administrazio-harremanetatik at dauden pertsona fisikoei zein juridikoei informazioa eskatzea badakarte.

n) Nafarroako Estatistika Planean sartuta dauden estatistika-eragiketak egiteko beharrezkoak diren erregistroetan eragiten duten galdeketa, administrazio-prozedura eta informatika-aplikazioei buruzko txostenak prestatzea.

o) Foru Lege honek araututako estatistika-jarduera burutzen duten unitateek estatistikak egiterakoan erabili dituzten galdeketen zein metodoen eraginkortasuna neurtzeko ikerketak aurrera eramatea.

p) Beren izaera dela eta, estatistika-iturri gisa erabil daitezkeen informazioen produkzioan eragin dezaketen Nafarroako Foru Komunitateko Administrazioaren administrazio-prozeduren diseinu eta aldaketarako txostenak prestatzea, berrikuntza horien probetxamendua optimiza dadin eta egokiro bultza dezan estatistika-beharren betetzea. Indarraldiari buruzko oharra.

q) Eskatu zaizkion biztanleria-proiekzioak eta loturiko beste aurreikuspen-eredu guztiak burutzea.

r) Estatistika-datuaren kultura administrazioan, hezkuntza-eremuan eta gizartean bultzatzea, estatistika ofizialaren erabilera sustatzeko.

s) Legeak esleitzen dizkion beste estatistika-eginkizun guztiak.”

1. Nafarroako Estatistikari buruzko ekainaren 27ko 11/1997 Foru Legearen 35. artikulua aldatzen da. Bere edukia honako hau izango da:

“35. artikulua. Estatistika-jardueraren urteko informazioa

Urteko ebaluazio-txostenak gauzatzeko xedearekin, Departamentu bakoitzak bere ardurapeko estatistika-jarduerei buruzko dagokion informazioa eskaini beharko dio Nastati, indarreko dokumentazio-ereduari jarraiki”.

1. Nafarroako Estatistikari buruzko ekainaren 27ko 11/1997 Foru Legearen 49. artikulua aldatzen da. Bere edukia honako hau izango da:

“49. artikulua. Nafarroako Biztanleria Erregistroa sortzea.

Nafarroako Biztanleria Erregistroa sortzen da. Erregistroan ondoko datuak jasoko dira: izen-deiturak, helbidea, sexua, jaioteguna eta NAN zenbakia edo, atzerritarren kasuan, agiri horren ordezkoaren zenbakia. Datu horiek Nafarroako Foru Komunitateko udal guztietako biztanleen erroldetan agertzen direnak izango dira. Foru Komunitatearen Administrazioaren esku dauden harremanetarako datu osagarriak ere sartu ahalko dira, beti ere Foru Lege honetako 52. artikuluan zehazturiko helburuetarako komunikaziorako beharrezkoak badira.”

1. Nafarroako Estatistikari buruzko ekainaren 27ko 11/1997 Foru Legearen 50. artikulua aldatzen da. Bere edukia honako hau izango da:

“50. artikulua. Nafarroako Biztanleria Erregistroko datuak lortzea.

Nafarroako Biztanleriaren Erregistroko datu pertsonalak Estatistika Institutu Nazionalak emango ditu, 2016/679 (EB) Erregelamenduak, Europako Parlamentuaren eta Kontseiluarenak, 2016ko apirilaren 27koak, datu pertsonalen tratamenduari dagokionez pertsona fisikoen babesari eta datu horien zirkulazio askeari buruzko arauak ezartzen dituena eta 95/46/EE Zuzentaraua (Datuak babesteko Erregelamendu Orokorra) indargabetzen duenak eta 3/2018 Lege Organikoak, abenduaren 5ekoak, Datu Pertsonalak Babestekoa eta Eskubide Digitalak Bermatzekoak diotena betez.

Estatistika Institutu Nazionalak eman dituen horien artean osotasunean edo partzialki ez dauden Nafarroako Biztanleria erregistroko beste datu guztiak, Lege Honetako 52. artikuluan aurreikusitako ondorioetarako soil-soilik, Foru Komunitatearen Administrazioaren jabetzako administrazio-erregistroetatik lortu ahalko dira eta Nafarroako Estatistika Erakundearen Tratamendu-jardueren Erregistroan jasota eta identifikatuta egon beharko dute.”

1. Nafarroako Estatistikari buruzko ekainaren 27ko 11/1997 Foru Legeari titulu berri bat eransten zaio, “VI. Titulua. Nafarroako Estatistika-adierazleen Sistema publikoak” izenekoa. Bere edukia honako hau izango da:

“ VI. Titulua. Nafarroako Estatistika-adierazleen Sistema publikoak

56. artikulua. Plangintzarako eta ebaluaziorako adierazleen sistemak

Nafarroako Foru Komunitateko Administrazioaren plan, programa, proiektu eta plangintza estrategikoko edozein dokumentu motari loturiko adierazleak, ahal dela, estatistika-eragiketa ofizialen datuak erabiltzeko gaitasunarekin diseinatuko dira, beren homogeneotasuna, alderagarritasuna eta noizean behinkako hedatzea bermatzeko.

57. artikulua. Nafarroako Estatistika Adierazle Publikoen Sistema

Nafarroako Estatistika Adierazle Publikoen Sistema (NEAS) erreferentzia izango da Foru Komunitatearen Administrazioko unitate ezberdinek beren plangintza- eta diagnostiko-jardueretan edo politika publikoak ebaluatzeko behar dituzten estrategia-, inpaktu- eta testuinguru-adierazleetarako eta beste egoera ugaritarako.

Adierazle berriak txertatu ahal izateko, beren kalkulua ahalbidetzen duten iturriek Nafarroako Estatistika Planean edo estatistika-plangintzako beste instrumentu ofizial batzuetan jasota egon beharko dute.

Adierazle guztiek dagokion metodologia eduki beharko dute beren garapenerako. Honek definizioa, formula teorikoa, neurtzeko unitatea, erabilitako iturriak eta kalkuluaren aldizkakotasuna identifikatu beharko ditu, gutxienez.

Informazio hau Nafarroako Estatistika Erakundearen webgunean argitaratuko da eta bere berrerabilera bultzatuko da.

58. artikulua. Nafarroako Lurraldeko Estatistika Adierazleen Sistema

Nafarroako Lurraldeko Estatistika Adierazleen Sistemak Nafarroa osoa baino txikiagoa den lurralde-dimentsio bat aintzat hartzea ahalbidetzen duten Nafarroako Estatistika Adierazle Publikoen Sistemako (NEAS) adierazleak bilduko ditu. Halaber, beren izaera dela eta Nafarroa osorako ezinezkoak diren baina lurraldeen arabera eskaini daitezkeen adierazleak ere bilduko ditu.

Lurralde-banantzeak arau ofizialetan zehaztutako zonakatzeetako bat izan beharko du.

Lurralde-adierazleak sisteman sartzeko irizpideak izango dira beharra, egokitasuna eta bideragarritasuna.

Lurraldeko adierazleak koherenteak izango dira Nafarrorako erreferentziazkoa den adierazlearekiko, horrelakorik dagoenean.

Adierazle guztiek dagokion metodologia eduki beharko dute beren garapenerako. Honek definizioa, formula teorikoa, neurtzeko unitatea, erabilitako iturriak eta kalkuluaren aldizkakotasuna identifikatu beharko ditu, gutxienez.

Informazio hau Nafarroako Estatistika Erakundearen webgunean argitaratuko da eta bere berrerabilera bultzatuko da.

**Azken xedapenetako bigarrena.** Indarrean sartzea.

Foru lege hau Nafarroako Aldizkari Ofizialean argitaratu eta biharamunean sartuko da indarrean.

**I. eranskina. Estatistika-eragiketen zerrenda**

* Departamentua
* Estatistika-eragiketaren kodea eta izena
* Zuzendaritza Nagusia edo asimilatutako unitatea
* Deskribapena
* Helburuak
* Ase nahi dituen beharrak
* Lurraldeen araberako banaketa hedatzean
* Argitaratzeko maiztasuna
* Arduradunaz beste, faseren batean parte hartzen duten unitateak, fase hori zein den identifikatuz
* Azterketa-unitatea
* Iturria
* Datuak ematen dituen erakundea
* Datuak jasotzen dituen erakundea
* Lortutako informazioa
* Xedea

**II. eranskina. Administrazio-iturrien inbentarioa**

* Departamentua
* Erregistroaren izena
* Zuzendaritza Nagusia edo asimilatutako unitatea
* Erreferentzia normatiboak
* Edukia

**III. eranskina. Estatistika-eragiketa berriak gehitzeko dokumentazioa**

[Beharrak eta proiektu teknikoa zehaztea]

**IV. eranskina Nafarroako 2025-2028 Estatistika Planaren helburuen betetze-maila neurtzeko adierazleak**

|  |  |  |  |
| --- | --- | --- | --- |
| Berariazko helburua | 2025-2028 adierazlea | Hasierako egoera | 2028rako jomuga |
| 1. Nafarroako Estatistika Sistemaren elementuen arteko koordinazioa eta beste Estatistika Sistemekiko hori areagotzea. |  |  |  |
| 2. Administrazio Publikoaren eta gizarte orokorraren eskaerei erantzungo dien estatistika-informazioa edukitzea. | Gogobetetasun-inkesta erabiltzaileei | e/a | e/a |
| 3. Gizarte-erakundeen parte-hartzea sustatzea, haien beharrak ezagutzeko. | Ekitaldiak egitea gizarte-erakundeekin |  |  |
| 4. Administrazio-informazioko iturrien inbentarioa etengabe eguneratzen dela bermatzea, informazio estatistikoa hobetze aldera. | Sarturiko administrazio-informazioko iturriak | e/a | e/a |
| 5. Administrazio-erregistroak eta beste informazio-iturri erabilgarri batzuk helburu estatistikoekin erabil eta berraprobetxa daitezen sustatzea. | Administrazio-jatorria: Administrazio-iturriak osotasunean edo partzialki erabiltzen dituzten EEn proportzioa |  | +2 |
| 6. Estatistika ofiziala politika publikoak aztertu eta ebaluatzeko eta erabakiak hartzeko erabil dadin sustatzea, Nafarroako Gobernuaren plan eta estrategien informazio- eta ebaluazio-beharrak aseko dituen adierazle-sistema bat eraikiz. | NEAS adierazleak erabiltzen dituzten plan estrategikoak:  Plan adierazleak/NEAS barruko plan adierazleak guztira | e/a | % 80 |
| 7. Informazioaren erabilera samurtuko duen estatistika-zabalkundeko sistema bat sustatzea, datuak eskuratzea eta berrebiltzea hala nola elkarreragingarritasuna errazago egingo dituena. | Argitaratutako EE metadatuak EE guztiekiko  Argitaratutako adierazleak definitzeko fitxak NEAS adierazle guztiekiko |  | % 100   % 100 |
| 8. Informazioaren erabilera samurtuko duen estatistika-zabalkundeko sistema bat sustatzea, datuak eskuratzea eta berrebiltzea hala nola elkarreragingarritasuna errazago egingo dituena. |  |  |  |
| 9. Informazioaren egokitasuna, puntualtasuna eta independentzia bermatzea, argitalpen-egutegi bat iragarriz. | Egutegia zehaztua duten EEn kopurua/EE guztien kopurua |  | % 100 |
| 10. Esparru ezberdinen arabera bereizitako informazioa ematea, arreta berezia emanaz genero-ikuspegiari, lurraldeari, hiritartasunari eta jaiotze-herrialdeari, desgaitasunari, adinari, ikasketen mailari eta diru-sarreren mailari, diagnostikoak egiteko eta erabakiak hartzeko. | Sexuaren araberako banaketa  Lurraldearen araberako banaketa  Hiritartasunaren araberako banaketa  Jaiotze-herrialdearen araberako banaketa  Desgaitasunaren araberako banaketa  Adinaren araberako banaketa  Diru-sarreren mailaren araberako banaketa  Ikasketen mailaren araberako banaketa |  | % 100 |
| 11. Datu-iturri berriak erabiltzea eta erabilera konbinatua integraturiko informazio-sistemen baitan ahalbidetuko duten teknologia-, prozedura- eta heziketa-neurriak sustatzea. | Erabili diren datu-iturri berriak (zk.) | e/a | e/a |
| 12. Arau komunak oinarri hartuta, estatistiken koherentzia eta alderagarritasuna sustatzea definizioei, unitateei eta sailkapenei dagokienez, alderaketak ahalbidetuz beste estatistika-organismo publiko batzuek egin dituzten horiekin. |  |  |  |